STARPINSTITŪCIJU DARBĪBAS KOORDINĀCIJAS GRUPAS

(Ministru prezidenta 10.07.2020 rīkojums Nr.2020/1.2.1.-84)

**SĒDES PROTOKOLS**

|  |  |  |
| --- | --- | --- |
| Rīgā | Nr.42 | 2020.gada 21.decembrī |

|  |  |  |
| --- | --- | --- |
| **Sēdi vada** |  |  |
| Valsts kancelejas direktors | − | J.Citskovskis |
|  |  |  |
| **Piedalās:** |  |  |
| Aizsardzības ministrijas pārstāvis | − | V.Rakstiņš |
| Ārlietu ministrijas valsts sekretārs | − | A.Pelšs |
| Ekonomikas ministrijas valsts sekretārs | − | E.Valantis |
| Ekonomikas ministrijas pārstāvis | − | R.Aleksejenko |
| Ekonomikas ministrijas pārstāve | − | Z.Liepiņa |
| Ekonomikas ministrijas pārstāve | − | A.Strode |
| Ekonomikas ministrijas pārstāve | − | I.Kalniņa |
| Ekonomikas ministrijas pārstāvis | − | K.Rožkalns |
| Ekonomikas ministrijas pārstāve | − | I.Šīrava |
| Ekonomikas ministrijas pārstāve | − | Z.Uzuliņa |
| Finanšu ministrijas pārstāve | − | I.Braunfelde |
| Iekšlietu ministrijas valsts sekretārs | − | D.Trofimovs |
| Iekšlietu ministrijas pārstāvis | − | V.Vītoliņš |
| Izglītības un zinātnes ministrijas valsts sekretārs | − | J.Volberts |
| Izglītības un zinātnes ministrijas pārstāvis | − | A.Kerls |
| Kultūras ministrijas pārstāvis | − | U.Zariņš |
| Labklājības ministrijas pārstāve | − | D.Jakaite |
| Tieslietu ministrijas pārstāve | − | L.Medina |
| Tieslietu ministrijas pārstāve | − | S.Armagana |
| Tieslietu ministrijas pārstāve | − | O.Zeile |
| Tieslietu ministrijas pārstāve | − | I.Spure |
| Satiksmes ministrijas valsts sekretāre | − | I.Stepanova |
| Veselības ministrijas valsts sekretāre | − | D.Mūrmane-Umbraško |
| Vides aizsardzības un reģionālās attīstības ministrijas pārstāve | − | E.Turka |
| Zemkopības ministrijas valsts sekretāre | − | D.Lucaua |
| Ministru prezidenta padomnieks | − | M.Cepurītis |
| Ministru prezidenta padomniece | − | A.Krasta |
| Valsts kancelejas pārstāve | − | I.Gailīte |
| Valsts kancelejas pārstāve | − | D.Holma |
| Valsts kancelejas pārstāve | − | I.Pavlova |
| Valsts kancelejas pārstāve | − | Z.Ozola |
| Valsts kancelejas pārstāvis | − | R.Grāvītis |
| Latvijas Pašvaldību savienības priekšsēdis | − | G.Kaminskis |
| Latvijas Pašvaldību savienības pārstāvis | − | A.Salmiņš |
| Slimību profilakses un kontroles centra pārstāvis | − | J.Perevoščikovs |
| Krīzes vadības padomes sekretariāta vadītāja p.i. | − | K.Druvaskalns |
| Valsts policijas priekšnieks | − | A.Ruks |
| Valsts policijas pārstāvis | − | N.Krapsis |
| Valsts robežsardzes pārstāvis | − | I.Ruskulis |
|  |  |  |
| **Protokolē** |  |  |
| Valsts kancelejas pārstāve | − | L.Milenberga |
|  |  |  |
| Sēdi sāk plkst.14.00 |  |  |

Sēdes vadītājs J.Citskovskis iepazīstina ar sēdes darba kārtību.

Nolēma:

1. Ierobežotas pieejamības informācija.
2. Konceptuāli atbalstīt nepieciešamību sagatavot grozījumus Ministru kabineta 2020.gada 6.novembra rīkojumā Nr.655 "Par ārkārtējās situācijas izsludināšanu" (turpmāk – rīkojums Nr.655), lai noteiktu izņēmumu preču sortimentam ieslodzījuma vietu veikalos. Tieslietu ministrijai steidzami sagatavot attiecīgu rīkojuma projektu un kopā ar pamatojumu anotācijai nosūtīt Veselības ministrijai iekļaušanai šī protokola 4.punktā minētajā rīkojuma projektā.
3. Konceptuāli atbalstīt Tieslietu ministrijas sagatavoto grozījumu Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (licenču, sertifikātu un tamlīdzīgu dokumentu izsniegšana) virzīšanu izskatīšanai Ministru kabineta sēdē.
4. Konceptuāli atbalstīt nepieciešamību sagatavot grozījumus rīkojumā Nr.655, lai imperatīvi noteiktu, ka publiska pulcēšanās Jaungada naktī ir kategoriski aizliegta, kā arī paredzēt regulējumu epidemioloģiski drošam vides objektu /instalāciju, dabas taku apmeklējumam (cilvēku plūsmas kontrolēšana; maskas). Veselības ministrijai sagatavot attiecīgu rīkojuma projektu un iesniegt to izskatīšanai Ministru kabineta 2020.gada 22.decembra sēdē.
5. Lūgt Latvijas Pašvaldību savienību aicināt pašvaldības pagarināt līdz janvāra beigām tematisko svētku vides objektu / instalāciju apmeklēšanas iespēju.
6. Atbalstīt Kultūras ministrijas sniegto skaidrojumu, ka Ministru kabineta 2020. gada 6. novembra rīkojuma Nr. 655 "Par ārkārtējās situācijas izsludināšanu" 5.2. apakšpunktā noteiktais ierobežojums fotopakalpojumiem klātienē (izņemot fotogrāfiju izgatavošanu dokumentiem) attiecas uz fotopakalpojumiem, kas tiek sniegti citas fiziskas personas klātbūtnē un ir paredzēti šīs fiziskās personas vajadzībām. Minētais ierobežojums neattiecas uz fotogrāfu darbu, kas tiek veikts juridisku personu uzdevumā, nodrošinot to darbības nepārtrauktību (piemēram, fotografēšanu, kas tiek veikta plašsaziņas līdzekļu vai reklāmas vajadzībām), fotogrāfu darbu, kura izpildē nav iesaistītas citas fiziskas personas, kā arī fotografēšanu, kuru veic privātpersonas bez komerciāla nolūka.
7. Kultūras ministrijai kopīgi ar Izglītības un zinātnes ministriju sagatavot priekšlikumus grozījumiem rīkojumā Nr.655, lai konkretizētu filmēšanas pakalpojumu sniegšanu, un Kultūras ministrijai to kopā ar pamatojumu anotācijai nosūtīt Veselības ministrijai iekļaušanai šī protokola 4.punktā minētajā rīkojuma projektā.
8. Labklājības ministrijai (Darba inspekcijai) izvērtēt iespējamos rīkus, lai kontrolētu, kā darba devējs nodrošina rīkojuma Nr.655 5.35.apakšpunktā noteikto pienākumu darba devējam nodrošināt darbiniekiem attālinātā darba iespējas, ja darba specifika to pieļauj, kā arī pienākumu organizēt darbu tā, lai klātienē darba pienākumus veiktu tikai tie darbinieki, kuri nodrošina darbu nepārtrauktību un nevar to veikt attālināti savā dzīvesvietā, un iespējamo sankciju mehānismu pret darba devējiem, kuri šo regulējumu neievēro un joprojām nepamatoti tiek turpināts darbs klātienē.
9. Koordinācijas grupas dalībniekiem izvērtēt OECD sagatavoto iniciatīvu “Sadarbība OECD līmenī, lai tuvākajā nākotnē sasniegtu starptautisku ietvaru drošai starptautiskai mobilitātei”, lai kādā no nākamajām koordinācijas grupas sēdēm formulētu vienotu valsts pozīciju šajā jautājumā.
10. Konceptuāli atbalstīt priekšlikumu, ka Ārlietu ministrija organizē tikai to Latvijas valstspiederīgo atgriešanos Latvijā no Apvienotās Karalistes, kuru atgriešanās pamatotība ir detalizēti izvērtēta un objektīvi neatliekama. Tā netiek piemērota masveida izceļošanai. Neatkarīgi no atgriešanās veida (caur lidostām, ostām, ar autobusiem, dzelzceļa transportu vai privāto transportu) personai pašizolācija ir jāpavada valsts noteiktās viesnīcās, lai būtu efektīvi kontrolējama pašizolācijas ievērošanas prasība. Jautājumu par personas līdzmaksājumu izmitināšanas pakalpojuma saņemšanai izvērtēt Ministru kabineta sēdē.
11. Ekonomikas ministrijai atbilstoši šī protokola 10.punktam attiecīgi precizēt izskatīšanai Ministru kabineta 2020.gada 22.decembra sēdē iesniegto informatīvo ziņojumu "Par tūristu mītņu gatavību izmitināt kontaktpersonas un personas, kurām apstiprināta Covid-19 infekcija", kā arī sagatavot un iesniegt izskatīšanai Ministru kabineta sēdē nepieciešamos grozījumus attiecīgajos normatīvajos aktos. Veselības ministrijai sagatavot pamatojumu anotācijai.
12. Jautājumu par Valsts ieņēmumu dienesta iespēju veikt izlases kontroli pēc čekiem par preču tirgošanas aizlieguma ievērošanu izskatīt 2021.gada pirmajā koordinācijas grupas sēdē.

Sēdi slēdz plkst. 18.10

|  |  |  |
| --- | --- | --- |
| Valsts kancelejas direktors | (paraksts\*) | Jānis Citskovskis |

\* Dokuments ir parakstīts ar drošu elektronisko parakstu